בית הדין הורה לרשות ההגירה לא לנקוט בתהליכי אכיפה נגד המשפחות במהלך 30 ימים מרגע שתתקבל החלטה חדשה בעניינן. בנוסף, נמתחה ביקורת על כך שלא נערך לילדים שימוע, כפי שנדרש לפי הנחיות משרד המשפטים
בהחלטה תקדימית, ביטל היום בית הדין לעררים לפי חוק הכניסה לישראל את צווי הגירוש שעמדו נגד גנה בת ה-12 ואמה, כמו גם נגד הילד ראלף בן ה-10 ממוצא פיליפיני, שנולדו וגדלו בארץ.
ב10 לאוקטובר השנה פרסם משרד המשפטים הנחיות חדשות לרשות האוכלוסין וההגירה הנוגעות למעצר וגירוש של משפחות בעלות ילדים. לפי ההנחיות החדשות, יש לערוך לילדים בני 12 ומעלה שימוע בפני ממונה ביקורת גבולות. "רצונו של הילד כפי שעלה בשימוע, וכן טובת הילד, יילקח בחשבון כשיקולים מרכזיים במסגרת קבלת החלטת ממונה ביקורת הגבולות, בהחלטות על הרחקה מישראל (גירוש; מ.א) או משמורת (כליאה; מ.א)", נכתב בהנחיות. בהחלטה שהתקבלה היום, נמתחה ביקורת על רשות האוכלוסין וההגירה משום שטובת הקטינים לא נבחנה כראוי על ידם.
בית הדין הורה למשרד הפנים לקבל החלטות חדשות בעניין תוך התחשבות בעקרון טובת הילד, רצונם של שני הקטינים והנזקים הנפשיים שיכולים להגרם להם במידה ויגורשו מהמדינה. בנוסף, פקד בית הדין על רשות ההגירה והאוכלוסין לא לנקוט בתהליכי אכיפה נגד המשפחות במהלך 30 ימים מרגע שתתקבל החלטה חדשה בעניינן. 
מרשות ההגירה והאוכלוסין נמסר בתגובה להחלטה כי: "החלטת הדיין מדגישה את העובדה כי התנאים המגבילים שנקבעו על ידו ביום שישי האחרון יישארו כפי שהם. עם זאת, הבהיר כי צווי ההרחקה כפי שניתנו דורשים תיקון והחזיר את הנושא לרשות לצורך קבלת החלטה מחודשת".


עו"ד דודי תדמור שמייצג את שתי המשפחות בהתנדבות מסר "אנו מודים לבית הדין הנכבד על החלטתו. עתה תידרש רשות האוכלוסין, ככל רשות אחרת במדינת ישראל, לקיים את הוראות הדין לעניין טובתם של קטינים והשמירה עליהם. נמשיך לעשות את הנדרש בכדי לשמור על זכויות הילדים וטובתם, באשר הם".
ראלף בן העשר, תלמיד בית הספר ביאליק רוגוזין ואמו מאורין נעצרו ביום שני שעבר וגנה בת ה-12 מכיתה ז בגימנסיה הרצליה ואמה מריאן נלקחו מביתם בתל אביב ביום רביעי. הארבעה שהו בבית המעצר גבעון ברמלה עד ששוחררו בערבות ביום שישי.
"לפני שנתיים בערך, כששמעתי שתפסו משפחות וגירשו אותן, הבנתי שיכולים לגרש גם אותי. אז התחלתי לפחד וככל שגדלתי הפחד גדל וגדל – עד שתפסו אותנו", סיפרה לנו גנה עם צאתה מבית המעצר, ביום שישי האחרון, במסיבה שנערכה לרגל שחרורה בערבות בגינת שפירא, על ידי הצופים. "כל הקיץ, וגם בתחילת השנה אמא שלי לא נתנה לי לצאת מהבית. היא פחדה שיתפסו אותי. לא הלכתי לשום מקום, רק לבית הספר ולצופים".
זה לא עזר לה. רשות האוכלוסין וההגירה החריפה לאחרונה את הצעדים נגד משפחות של עובדות זרות, והיא פועלת בניגוד למדיניות שהיתה נהוגה בארץ בשנים הקודמות ולפיה לא רודפים ולא עוצרים משפחות עם ילדים במהלך שנת הלימודים.
בערעור שהגיש בעניין כליאת הילדים, הדגיש עורך הדין דודי תדמור, שהכליאה מנוגדת לאמנה הבינלאומית לזכויות הילד ושטובת הילד לא נמצאת במעצר. המדינה החליטה לא להגיב על הערעור – וביום שישי הוחלט לשחררם בערבות של 30 אלף שקל למשפחה.
מי שסייע למשפחות לגייס את הכסף הוא מנהל הגימנסיה ד"ר זאב דגני ("גייסנו מההורים 50 אלף שקל תוך חצי שעה", הוא מתגאה). עם היוודע דבר המעצר של תלמידת בית ספרו שכר מנהל הגימנסיה עשרה אוטובוסים שיסיעו 430 תלמידים ומורים להפגנה מול כלא גבעון. "באו שוטרים ואמרו לנו שההפגנה לא חוקית, אבל השעתי את ההקשבה אליהם", הוא מתנסח בזהירות, "כי אלו המחוקקים שלא חוקיים – אנחנו חוקיים. ברגע שהתלמידים ירדו מהאוטובוסים כבר אי אפשר היה לעצור אותנו".
דגני מספר כי הוא שוקל את המשך צעדיו ולא מן הנמנע שיחליט להגיש בג"ץ נגד הגירוש. לא רק של גנה ושל 13 תלמידי בית הספר נוספים שחרב הגירוש מרחפת מעל ראשם. "אנחנו לא רוצים להילחם יותר נקודתית", הוא אומר. "ברור לנו להגיש בג"ץ לא יהיה פשוט, אבל גם המצב בארץ לא פשוט".
"העם דורש לא לגרש!". מספר חסר תקדים של כ-1,000 תלמידי חטיבות ביניים ותיכונים מתל אביב מפגינים מחוץ למתקן המעצר גבעון בכלא רמלה, שם כלואים ראלף בן העשר וגנה בת ב-12 המועמדים לגירושם מישראל pic.twitter.com/zwDKvJJ0Tv
אם לשפוט לפי הבג"ץ הקודם שהוגש בנושא, אין ספק שזה לא יהיה קל. באוגוסט הגישו אימהות מועמדות לגירוש, ילדים ופעילים חברתיים עתירה נגד רשות האוכלוסין וההגירה ומשרד הפנים בין היתר בטענה כי שינוי המדיניות ערב הבחירות ובזמן ממשלת מעבר מנוגד לחוק וכי לא קיימים קני מידה ברורים ליישום המדיניות. השופט ניל הנדל דחה את העתירה, ואמר: "מדובר בעתירה התוקפת מדיניות כללית, המבקשת סעדים גורפים כלפי ציבור גדול שביחס לרובו טרם ננקטו הליכים מינהליים כלשהם. נראה כי בנסיבות אלה לא מוצו כראוי ההליכים המקדמיים הנדרשים קודם להגשת עתירה מעין זו". עוד הוסיף השופט הנדל: "אין בכך למנוע מן העותרים לשוב ולפנות לערכאה המוסמכת בהליך מתאים לאחר מיצוי ההליכים".
בחודשים הקרובים יתקיימו בבית המשפט המחוזי דיונים בערעורים של מספר משפחות שנעצרו הקיץ עם ילדיהן ועומדים נגדן צווי גירוש מהמדינה. עקרון טובת הילד ישחק גם בהם תפקיד חשוב ככל הנראה, אולם ההליכים יתנהלו בדלתיים סגורות ועל חלקם יש צווי איסור פרסום.
"אני עדיין בסטרס, עדיין לא מרגישה טוב ועדיין חוששת", אמרה לנו מאורין, אמו של ראלף, עם צאתה מכלא גבעון. "אני לא יודעת מה יהיה איתנו עכשיו".




הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







